JUBILE จัดงบ 50 ลบ.อัดแคมเปญกระตุ้นยอดขาย หวังหนุนรายได้ Q2/61 โตกระฉูด
JUBILE จัดงบ 50 ลบ.อัดแคมเปญกระตุ้นยอดขาย หวังหนุนรายได้ Q2/61 โตกระฉูด
19 มิ.ย. 2561

นางสาวอัญรัตน์ พรประกฤต ประธานเจ้าหน้าที่บริหาร บริษัท ยูบิลลี่ เอ็นเตอร์ไพรส์ จำกัด (มหาชน) หรือ JUBILE เปิดเผยว่า บริษัทเตรียมจัดงานฉลองครบรอบ 89 ปี “ยูบิลลี่ ไดมอนด์ มิดเยียร์ เอ็กซ์โป 2018: เดอะ 89 สปาร์คกลิ้ง ฟีโนมินอล” ซึ่งจะนำเครื่องประดับเพชรและเพชรกะรัตกว่า 20,000 ชิ้น รวมมูลค่านับพันล้านบาท มาจัดแสดงและจำหน่ายภายในงาน
พร้อมทุ่มงบกว่า 50 ล้านบาทอัดโปรโมชั่นเพื่อเป็นการคืนกำไรให้ลูกค้า โดยมั่นใจว่าตลอดระยะเวลาการจัดงานทั้ง 4 วันจะมีลูกค้าสนใจมาชมงานไม่ต่ำกว่า 3,000 คน ทั้งจากลูกค้าเดิม ลูกค้าใหม่ กลุ่มลูกค้าวัยรุ่น วัยทำงาน และกลุ่มลูกค้าที่จะแต่งงาน โดยงานจะจัดขึ้นในวันที่ 21-24 มิ.ย.นี้ พร้อมคาดรายได้จากการจัดงานครั้งนี้จะส่งผลให้บริษัทมีรายได้รวมของเดือนมิ.ย.เป็นสัดส่วน 40-45% ของยอดรายได้รวมทั้งหมดในไตรมาส 2/61
ขณะที่ภาพรวมของตลาดอัญมณีในประเทศไทยช่วงไตรมาสแรกเติบโตขึ้นประมาณ 4-5% จากแคมเปญกระตุ้นการจับจ่ายใช้สอยในห้างสรรพสินค้า และการจับจ่ายใช้สอยของประเทศในภาพรวม ซึ่งในช่วงครึ่งปีหลังคาดว่าจะดีกว่าครึ่งปีแรก เนื่องจากครึ่งปีหลังจะมีเทศกาลพิเศษในการกระตุ้นการจับจ่ายใช้สอย
รวมถึงการกระตุ้นตลาดจากภาครัฐและห้างร้านต่างๆ โดยมูลค่าตลาดรวมของตลาดค้าปลีกเครื่องประดับอัญมณีอยู่ที่ 40,000 ล้านบาท แบ่งเป็น ประเภทร้านเดี่ยว (Traditional Store) 20,000 ล้านบาท ประเภทร้านเคาน์เตอร์แบรนด์ที่อยู่ในห้าง 7,000 -8,000 ล้านบาท และประเภทที่อยู่ในร้านทอง 9,000 ล้านบาท
โดยในส่วนยอดขายของยูบิลลี่ ไดมอนด์ และ ฟอร์เอเวอร์ มาร์ค ในช่วงไตรมาสแรกเติบโต 8% เป็นผลมาจากสินค้าใหม่และโปรโมชั่นต่างๆโดยรายได้รวมทั้งปีในปีนี้ บริษัทฯตั้งเป้าเติบโต 10% จากการเน้นย้ำในแบรด์ ผ่านคุณภาพสินค้า การออกสินค้าคอลเลกชั่นใหม่ และการทำกิจกรรมการตลาดที่ตรงกับกลุ่มเป้าหมาย